SPRÁVA KOMISIE EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

Dvanásta správa o praktických prípravách na budúce rozšírenie eurozóny

1. Úvod

Od prijatia eura Estónskom 1. januára 2011 pozostáva eurozóna zo sedemnástich členských štátov EÚ. Očakáva sa, že spomedzi zvyšných jedenástich členských štátov deväť členských štátov prijme euro po splnení potrebných podmienok. Dánsko a Spojené kráľovstvo majú osobitnú výnimku (tzv. „opt-out“) a nie sú zaviazané prijať euro. Výmenný kurz medzi lotyšským latom a eurom bol neodvolateľne stanovený na 0,702804 lotyšského latu k 1 euru.

V tejto správe sa posudzuje súčasný stav praktických príprav na zavedenie eura v Lotyšsku a hodnotí sa dosiahnutý pokrok v príprave komunikačnej kampane súvisiacej s prechodom na euro. Na základe rozhodnutia Rady z 9. júla 2013 o tom, že sú splnené potrebné podmienky na prijatie eura, Lotyšsko prijme euro 1. januára 2014 („deň prechodu na euro“).

2. Súčasný stav príprav na prechod na euro v Lotyšsku

Lotyšsko prijme euro ako šiesty zo skupiny členských štátov, ktoré pristúpili k EÚ v roku 2004. Pôvodný cieľový dátum Lotyšska, 1. január 2008, ktorý sa predpokladal v akčnom pláne zavádzania jednotnej európskej meny z 1. novembra 2005, sa neskôr prehodnotil. Lotyšská vláda určila vyhláškou rady ministrov č. 165 z 24. marca 2010 cieľový dátum na 1. január 2014. Vnútroštátny plán prechodu Lotyšska na euro schválila lotyšská rada ministrov 19. septembra 2012 a naposledy bol aktualizovaný 4. apríla 2013. Vnútroštátny plán prechodu na euro je doplnený podrobným akčným plánom zavádzania jednotnej európskej meny v Lotyšsku. Lotyšské orgány v uplynulých mesiacoch vyvíjali dôkladné a systémové úsilie s cieľom zabezpečiť bezproblémový prechod na euro.

2.1. Organizácia prechodu na euro, prispôsobenie právneho systému a prípravy verejného sektora

Praktické prípravy na prijatie eura v Lotyšsku koordinuje riadiaci výbor, ktorému predsedá štátny tajomník ministerstva financií. Nad riadiacim výborom vykonáva dohľad Koordinačná rada pre prechod na jednotnú európsku menu. Prípravná práca v osobitných oblastiach sa vykonáva na úrovni piatich pracovných skupín, v ktorých sú zástupcovia verejného aj súkromného sektora (Pracovná skupina pre štátnu správu, Pracovná skupina pre peňažné a platobné systémy, Pracovná skupina pre nefinančné korporácie a spotrebiteľov, Pracovná skupina pre finančný systém a Pracovná skupina pre informovanosť verejnosti a komunikáciu). Pracovné skupiny koordinuje projektový manažér pre euro, ktorý sa zodpovedá riadiacemu výboru. Podobne ako susedné Estónsko sa Lotyšsko rozhodlo nevymenovať osobitného národného koordinátora pre prijatie eura, ktorý by konal ako jedinečný monitorovací bod všetkých vnútroštátnych príprav prechodu na euro. Na ministerstve financií však bol zriadený Euroúrad, ktorý je hlavným komunikačným bodom s verejnosťou.

V januári 2013 lotyšský parlament prijal „zákon o postupe zavádzania eura“, tzv. zastrešujúci zákon, v ktorom sa stanovujú základné zásady prechodu na euro (napr. zásady zaokrúhľovania vzťahujúce sa na prepočet, obdobie, keď budú v obehu obidve meny, postupy výmeny peňažných prostriedkov a výberu peňažných prostriedkov v latoch, pravidlá prepočtu cien a dvojitého uvádzania cien atď.). Okrem toho sa v zákone o postupe zavádzania eura stanovuje harmonogram úprav právnych aktov, ktoré sa budú musieť zmeniť z dôvodu zavedenia eura. Zákon o Lotyšskej národnej banke sa takisto zmenil, aby sa zabezpečil súlad so Zmluvou o fungovaní Európskej únie a štatútom ESCB a ECB.

Prípravy verejného sektora na prechod na euro prebiehajú dobre. Vzhľadom na to, že nie je určený špecializovaný národný koordinátor pre prijatie eura, ktorý by pôsobil ako hlas a tvár prechodu na euro, je osobitne dôležité zabezpečiť dostupnosť koordinátora (koordinátorov) pre prechod na euro po celý čas v období okolo 1. januára 2014 s cieľom umožniť rýchle odpovede v prípade možných problémov.

2.2. Prípravy finančného a bankového sektora

Zámerom Lotyšska je použiť scenár prechodu metódou „veľkého tresku“[1] a dvojtýždňové obdobie dvojitého obehu.

Mince v latoch majú pomerne vysokú kúpnu silu a verejnosť ich intenzívne využíva na každodenné platby. Na rozdiel od susedov v Estónsku sa Lotyši menej spoliehajú na elektronické platobné prostriedky (v apríli 2013 nemalo 15 % lotyšského obyvateľstva bankový účet). Celkovo je v súčasnosti v obehu 51 miliónov bankoviek a 482 miliónov mincí denominovaných v mene lats (údaje k 1. júnu 2013). Stiahnutých bude musieť byť približne 293 miliónov mincí v latoch. Paralelná štruktúra nominálnej hodnoty mincí v latoch a nominálnej hodnoty euromincí zjednoduší v Lotyšsku zaobchádzanie s euromincami. Keďže má však jeden lats vyššiu hodnotu ako jedno euro, sumy sa z dôvodu prepočtu „zvýšia“. Počas prípravy prechodu je veľmi dôležité vysvetľovať občanom tento dôsledok a snažiť sa rozptýliť ich obavy z inflácie.

Keďže Lotyšsko nemá vlastnú mincovňu, zorganizovalo súťaž na verejné obstarávanie euromincí. Štyristo miliónov lotyšských euromincí, ktoré sa majú raziť, vyrobí Staatliche Münzen Baden-Württemberg (Stuttgart, Nemecko). Návrh národných strán lotyšských euromincí bol vybraný v celolotyšskej verejnej súťaži v roku 2004. Jednoeurové a dvojeurové mince budú znázorňovať lotyšskú pannu, pričom 50-, 20- a 10-eurocentové mince budú znázorňovať veľký štátny znak Lotyšska a 5-, 2- a 1-eurocentové mince malý štátny znak Lotyšska. Európske bankovky sa vypožičajú zo zásob Eurosystému. Národná banka Lotyšska si objednala na prechod na euro 110 miliónov eurobankoviek v rôznych nominálnych hodnotách.

Začiatok predzásobenia úverových inštitúcií je naplánovaný na 1. november 2013; druhotné predzásobenie najväčších zákazníkov obchodných bánk sa začne 10. decembra 2013. Podľa prvých odhadov dosiahne objem predzásobenia a druhotného predzásobenia približne 25 miliónov eurobankoviek a približne 192 miliónov euromincí s rôznymi nominálnymi hodnotami. Vzhľadom na riziko zlých poveternostných podmienok v období okolo dňa prechodu na euro v Lotyšsku by mali byť objemy predzásobenia a druhotného predzásobenia naplánované veľmi dôkladne. V súvislosti so zvýšeným bezpečnostným rizikom bol vypracovaný bezpečnostný akčný plán, ktorý obsahuje opatrenia na zlepšenie bezpečnosti prepravy hotovosti zo strany sektora zabezpečujúceho prepravu hotovosti počas procesu prechodu na euro.

50 % mincí, ktoré sa majú zabezpečiť v rámci predzásobenia, bude poskytnutých v štartovacích balíčkoch pre občanov (približne 800 000 balíčkov pre približne 816 000 domácností) a pre maloobchodníkov (približne 70 000 balíčkov). Plánuje sa, že každý štandardizovaný štartovací balíček pre občanov bude obsahovať 14,23 EUR a pre maloobchodníka 200 EUR. Veľkosť balíčkov pre maloobchodníkov sa zdá pre menšie podniky dosť vysoká. Odporúča sa buď poskytnúť výrazne menšie balíčky, alebo umožniť maloobchodníkom, aby si objednali menšie množstvá mincí, ktoré získajú v pobočkách bánk v popoludní dňa prechodu na euro. Začiatok predaja štartovacích balíčkov pre občanov je naplánovaný na 10. december 2013. Balíčky sa budú predávať v pobočkách Lotyšskej národnej banky, v úverových inštitúciách a na poštách. Okrem toho budú odo dňa prechodu na euro k dispozícii osobitné balíčky pre zberateľov (spolu 35 000 balíčkov).

S cieľom znížiť sumy latov, ktoré sa budú fyzicky vymieňať, sú naplánované rôzne opatrenia, ako neobmedzená výmena mincí Lotyšskou národnou bankou od októbra 2013 a postupné znižovanie počtu bankoviek v mene lats s vysokou nominálnou hodnotou v obehu v predstihu pred dňom prechodu na euro. Okrem toho sa od októbra 2013 môžu v najväčších bankách vkladať mince bez obmedzenia a bezplatne. Komerčné banky a pošty zvýšia svoje zariadenia na skladovanie hotovosti s cieľom spracovať v období prechodu na euro výnimočne vysoké sumy peňažných prostriedkov.

V komerčných bankách bude k dispozícii neobmedzená výmena peňažných prostriedkov počas šiestich mesiacov odo dňa prechodu na euro a na 302 poštových úradoch počas troch mesiacov odo dňa prechodu na euro (čo podlieha predĺženiu do ďalších troch mesiacov). Banky a zmenárne by mali byť povinné používať oficiálny prevodný kurz odo dňa jeho určenia do dňa prechodu na euro a znázorňovať akékoľvek poplatky za službu samostatne, aby sa neohrozilo komunikačné úsilie týkajúce sa nového prevodného kurzu. Lotyšská národná banka zmení neobmedzené množstvá latov na euro počas neobmedzeného časového obdobia a bezplatne.

Z 1 105 bankomatov (ATM) v Lotyšsku bude 987 distribuovať eurobankovky od prvej hodiny 1. januára 2014, pričom ešte nebolo zaručené, že zvyšných 118 ATM bude k dispozícii na výbery v eurách pred 2. januárom 2014. V súvislosti s rozhodujúcou úlohou dostupnosti bankomatov pre bezproblémový začiatok prechodu v hotovostnom platobnom styku na euro by sa malo zabezpečiť, aby boli 1. januára 2014 úplne funkčné v eurách všetky bankomaty. Bankomaty, ktoré nie je možné upraviť včas, by mali byť zatvorené. Vzhľadom na to, že maloobchodníci budú musieť vydávať odo dňa prechodu výhradne v eurách, treba zvážiť dočasné zrieknutie sa zavedenia bankoviek s nominálnou hodnotou vyššou ako 50 EUR v bankomatoch. Banky by takisto nemali zavádzať veľké nominálne hodnoty v týždňoch pred prechodom na euro a po ňom, či už v latoch alebo eurách, pretože z dôvodu vysokých nominálnych hodnôt je pre maloobchodné odvetvie zložitejšie zabezpečiť výdavok v eurách. Obchodné banky už začali upravovať terminály POS, za ktoré zodpovedajú, aby 1. januára 2014 mohli okamžite prepnúť na euro. Spotrebitelia by mali byť podnecovaní k častejšiemu využívaniu elektronických platieb počas prvých dní po dni prechodu na euro. V súlade s jednotnou oblasťou platieb v eurách (SEPA) je už 99,3 % terminálov POS.

Lotyšský bankový sektor zahŕňa 406 pobočiek bánk, z ktorých 339 poskytuje hotovostné služby. Obchodné banky plánujú posilniť zamestnancov v pobočkách, ktorí spracúvajú hotovostné transakcie. Upravia sa počítacie a skladovacie zariadenia v pobočkách. Služby retailovým klientom sa budú poskytovať oddelene od služieb privátnym klientom a služby výberu hotovosti budú poskytované maloobchodníkom a iným obchodným klientom. Niektoré obchodné banky na konci roka predĺžia svoje otváracie hodiny. Keďže Lotyšská národná banka plánuje 1. januára 2014 poskytovať transakcie výmeny hotovosti pre širokú verejnosť, banky a poštové úrady neplánujú v deň prechodu na euro otvoriť pobočky. Táto skutočnosť by sa mala prehodnotiť, aby sa zjednodušil bezproblémový začiatok hotovostného prechodu a umožnilo sa malým maloobchodníkom, ktorí sa nezúčastnili druhotného predzásobenia, aby získali peňažné prostriedky, ktoré potrebujú. Pobočky bánk a poštové úrady by mali byť otvorené aspoň popoludní 1. januára 2014.

Osobitná odborná príprava zamestnancov bánk na prechod na euro sa bude zabezpečovať od polovice roka 2013. Úpravy IT systémov bánk prebiehajú; záverečné testovanie je naplánované na koniec novembra/začiatok decembra 2013. S cieľom zjednodušiť logistiku sťahovania latových mincí z obehu sa pre spoločnosti zabezpečujúce prepravu hotovosti a obchodné banky zabezpečia štandardné mobilné kontajnery, ktoré sa použijú na zhromažďovanie, uskladnenie a prepravu mincí. Uložené mince sa pripíšu na účty obchodných bánk v Lotyšskej národnej banke v deň ich vkladu, pričom akékoľvek opravy sa uskutočnia po spočítaní mincí.

S cieľom zabezpečiť bezproblémový prechod na euro by sa mali zabezpečiť dodávky eura pre menších maloobchodníkov, a to buď poskytnutím ďalších špeciálnych balíčkov mincí s malými rozmermi, alebo pomocou možností ich osobitných objednávok. Banky a zmenárne by mali byť požiadané, aby od júla 2013 do 1. januára 2014 používali pre devízové transakcie v eurách oficiálny výmenný kurz so samostatným fakturovaním možných poplatkov za služby. Je veľmi dôležité, aby od 1. januára 2014 boli k dispozícii na výber hotovosti v eurách všetky bankomaty. Bankomaty, ktoré nie je možné upraviť včas z technických príčin, by mali byť zatvorené. S cieľom zabrániť tomu, že sa maloobchodníkom minú peňažné prostriedky na vydávanie, pretože zákazníci budú platiť bankovkami s vysokou nominálnou hodnotou, by bankomaty počas obdobia prechodu nemali byť zásobované bankovkami s vyššou nominálnou hodnotou ako 50 EUR a banky by nemali pri priehradkách distribuovať vyššie nominálne hodnoty. Spotrebitelia by mali byť podnecovaní k častejšiemu využívaniu elektronických platieb počas prvých dní po dni prechodu na euro.

2.3. Zabránenie praktikám zneužívania trhu a chybnému vnímaniu vývoja cien občanmi

Podľa zákona o postupe zavádzania eura sa obdobie dvojitého uvádzania cien v latoch a eurách začne tri mesiace pred dňom prechodu na euro, t. j. 1. októbra 2013, pokiaľ sa neuskutoční oficiálne stanovenie prevodného kurzu Radou Európskej únie po uvedenom dátume, a bude trvať do šiestich mesiacov po dni prechodu na euro. So zreteľom na skúsenosti získané v predchádzajúcich prechodoch na euro sa odporúča pomocou regulácie zabezpečiť, aby sa dvojité uvádzanie cien skončilo do 1. januára 2015 a aby sa zaistilo, že sa dátum ukončenia zreteľne oznámi verejnosti, aby dobre využila obdobie dvojitého uvádzania cien a naučila sa novú škálu hodnoty. Vďaka tomu bude pre občanov jednoduchšie úplne si zvyknúť na novú menu.

Podrobnosti o dvojitom uvádzaní cien sú stanovené v nariadení č. 178 s názvom „Postup uvádzania cien tovarov a služieb“ z 18. mája 1999 zmenenom 9. mája 2013. Ďalej, Centrum ochrany práv spotrebiteľa vypracovalo usmernenia o uvádzaní cien počas obdobia dvojitého uvádzania cien, ktoré boli schválené 30. mája 2013.

Od januára 2013 sú ceny 120 často kupovaných výrobkov a služieb na najobľúbenejších predajných miestach v siedmich najväčších mestách Lotyšska monitorované spoločnosťou „Aptauju centrs“. Monitorované služby zahŕňajú rôzne služby, pri ktorých je na základe skúseností z predchádzajúcich prechodov na euro najpravdepodobnejšie, že ich ovplyvní zvýšenie cien súvisiace s prechodom, ako sú kaderníci, reštaurácie a kaviarne a služby opravy vozidiel. Výsledky monitorovania sa pravidelne uverejňujú na webovej lokalite ministerstva hospodárstva a na webovej lokalite o prechode na euro.

Lotyšské ministerstvo hospodárstva vypracovalo kampaň „Spoločnosť čestne zavádzajúca euro“. Pozdĺž línií dobrovoľných iniciatív, ktoré sa úspešne využili v predchádzajúcich prechodoch na euro, sa v kampani vyzývajú podniky (napr. maloobchodníci, finančné inštitúcie, internetové obchody), aby sa zaviazali, že nezneužijú prechod na euro vo vlastný prospech, že budú rešpektovať pravidlá prechodu na euro a poskytnú svojim klientom potrebnú pomoc. Účastníci získajú logo „Spoločnosť čestne zavádzajúca euro“, ktorým sa preukáže ich účasť v kampani, a budú uvedení na „bielom zozname“, ktorý bude k dispozícii na webovej lokalite projektu eura. Výzva na prihlasovanie bola vydaná 12. júna 2013. Začiatok kampane je naplánovaný na júl 2013, t. j. dva mesiace pred začiatkom povinného dvojitého uvádzania cien. Cieľom lotyšských orgánov je miera účasti najmenej 70 % trhu. Odporúča sa zvoliť si ako cieľ oveľa širšiu účasť.

Dodržiavanie požiadaviek týkajúcich sa uvádzania cien a prevodu (napr. pravidlá zaokrúhľovania) počas obdobia dvojitého uvádzania cien a uplatňovanie Memoranda spoločnosti čestne zavádzajúcej euro bude monitorovať Centrum ochrany práv spotrebiteľa v spolupráci s mimovládnymi organizáciami na ochranu práv spotrebiteľa. Posilnené kontroly predajných miest bude vykonávať približne 38 inšpektorov. Dôrazne sa odporúča ešte zvýšiť počet zamestnancov alebo dobrovoľníkov, ktorí budú k dispozícii na výkon kontroly, aby sa zabezpečilo dôveryhodné a účinné monitorovanie cien počas týždňov po prijatí výmenného kurzu do konca obdobia dvojitého uvádzania cien. Miestne orgány by mali byť vyzvané, aby určili dobrovoľníkov v každom meste na pomoc s vykonávaním dôsledného monitorovania cien. Ak sa nedodržia pokyny úradníkov z Centra ochrany práv spotrebiteľa, môže sa uložiť pokuta do výšky 500 LVL. Centrum ochrany práv spotrebiteľa bude kontrolovať aj uplatňovanie Memoranda „spoločnosti čestne zavádzajúcej euro“. Podniky, ktoré neodstránia porušenia zistené Centrom ochrany práv spotrebiteľa, opakovane porušia právne požiadavky alebo memorandum a/alebo použijú nekalé obchodné praktiky, budú zaradené na verejne dostupný „čierny zoznam“. Spoločnosť uvedená na „čiernom zozname“ už nebude oprávnená byť zaradená na „bielom zozname“ a stratí právo používať logo kampane Spoločnosť čestne zavádzajúca euro.

Spotrebitelia budú môcť Centru ochrany práv spotrebiteľa predkladať sťažnosti týkajúce sa porušenia pravidiel uvádzania cien pomocou osobitnej telefónnej linky pre sťažnosti, všeobecnej informačnej horúcej linky, e-mailami a listami. Zistené nezrovnalosti by sa mali rýchlo riešiť s cieľom bojovať proti nesprávnemu vnímaniu vývoja cien občanmi. Podozrivé zvýšenia cien zistené inšpektormi, ako aj tie, o ktorých informujú spotrebitelia na telefónnej linke Centra ochrany práv spotrebiteľa, by mali byť náležite vyšetrené čo najskôr by sa mali prijať nápravné opatrenia, najlepšie v lehote maximálne 48 hodín.

Opatrenia plánované na zabránenie praktikám zneužívania trhu a chybného vnímania vývoja cien občanmi by sa mali významne posilniť. Ciele v oblasti účasti v kampani Spoločnosti čestne zavádzajúcej euro by mali byť čo najambicióznejšie. Počet zamestnancov k dispozícii na monitorovanie dvojitého uvádzania cien a uplatňovania Memoranda spoločnosti čestne zavádzajúcej euro eura by sa mali ďalej zvyšovať určením dobrovoľníkov vo všetkých lotyšských mestách. Nápravné opatrenia proti podnikom, ktoré nedodržiavajú požiadavky týkajúce sa uvádzania cien a prevodu (napr. pravidlá zaokrúhľovania) alebo ktoré náležite neuplatňujú Memorandum spoločnosti čestne zavádzajúcej euro, by sa mali prijať ihneď tak, aby sa právoplatné rozhodnutie prijalo v lehote maximálne 48 hodín.

2.4. Prípravy na prechod na euro vo vidieckych oblastiach a prípravy spoločností

Podobne ako susedné Estónsko aj Lotyšsko má v porovnaní s priemerom EÚ veľmi nízku hustotu obyvateľstva[2]. Krajina je zložená zo 119 miestnych orgánov. So zreteľom na platobné návyky Lotyšov, ktorí uprednostňujú hotovostné platby, bude pre bezproblémový prechod na euro rozhodujúce dôkladné plánovanie a príprava postupov prechodu na euro vo vidieckych oblastiach. Zariadenia na výmenu latu na euro a sťahovanie končiacich peňažných prostriedkov z obehu sa musia zaviesť vo všetkých oblastiach. V tejto súvislosti lotyšské orgány vypracovali praktické usmernenia pre samosprávy. Okrem toho bol vytvorený kontrolný zoznam opatrení týkajúcich sa prechodu na euro, aby sa zjednodušilo monitorovanie napredovania na úrovni samosprávy. Vykonávanie opatrení uvedených na kontrolnom zozname by sa malo pravidelne a štruktúrovaným spôsobom monitorovať s cieľom uistiť sa, že všetky miestne orgány sú skutočne pripravené. Pravidelné zasadnutia miestnych koordinátorov pre prechod na euro by im poskytli možnosť výmeny skúseností v oblasti prípravy zavedenia eura. Popri médiách a internete budú miestne orgány často slúžiť ako jediný poskytovateľ informácií v odľahlých oblastiach. Mali by byť preto dôkladne pripravené a vyškolené.

Služby výmeny hotovosti budú poskytovať nielen obchodné banky (339 pobočiek), ale aj 302 poštových úradov Lotyšskej pošty od 1. januára do 31. marca 2014 (s možnosťou predĺženia o ďalšie tri mesiace). Pokrytie vidieckych oblastí pobočkami bánk, (mobilnými) bankomatmi mimo priestorov bánk a poštových úradov je dôkladne monitorované od začiatku roka 2013. Obchodné banky by mali okrem existujúcich mobilných bankomatov zvážiť používanie mobilných zmenární, ak sa to bude považovať za potrebné. Zamestnanci Lotyšskej pošty, najmä zamestnanci v priamom kontakte s klientmi, by mali byť náležite vyškolení na zaobchádzanie s dvomi menami naraz a na poskytovanie informácií občanom. Okrem toho bude nevyhnutná osobitná odborná príprava týkajúca sa bezpečnostných prvkov eurovej hotovosti a prevencie falšovania.

Miestne pobočky spotrebiteľských organizácií, agentúr a rôznych mimovládnych organizácií by sa mali aktívne zapájať do príprav s cieľom zvýšenia pocitu miestnej zodpovednosti za prechod na euro.

Väčšina spoločností vrátane reťazcov supermarketov, ktoré budú plniť dôležitú úlohu v prechode na euro ako „de facto zmenárne“, odložili konkrétne prípravy vyžadujúce si investície do infraštruktúry a zamestnancov do okamihu prijatia rozhodnutia Rady Európskej únie. V čase zostávajúcom do dňa prechodu na euro bude nevyhnutné zabezpečiť, aby všetky spoločnosti vrátane tých, ktoré nebudú aktívne vyhľadávať informácie, boli náležite pripravené. Predovšetkým by sa mal zaviesť nejaký nástroj (napr. prieskumy verejnej mienky) na zistenie miery pripravenosti malých a stredných podnikov (MSP).

Prípravy miestnych orgánov na prechod na euro je potrebné riadiť a pravidelne monitorovať, aby sa zaistila realizácia všetkých potrebných úprav. Zamestnanci Lotyšskej pošty by mali byť náležite vyškolení na jej novú úlohu počas prechodu na euro. Zapojenie miestnych pobočiek spotrebiteľských organizácií, agentúr a rôznych mimovládnych organizácií by zvýšilo pocit miestnej zodpovednosti za prechod na euro. Prípravy spoločností by sa mali začať naplno a zodpovedné orgány by ich mali podporovať a monitorovať. Osobitná pozornosť by sa mala venovať malým a stredným podnikom.

2.5. Informovanie o eure

Všeobecným cieľom informačnej stratégie o prechode na euro je zabezpečiť, aby bolo najmenej 90 % lotyšského obyvateľstva[3] dostatočne informovaného o vplyve a praktických zmenách súvisiacich s prechodom z latu na euro a takisto zvýšiť podporu verejnosti v oblasti zavedenia eura s cieľom zabezpečiť, aby väčšina občanov Lotyšska podporovala zavedenie eura ku skutočnému dátumu prechodu na euro. Výsledky sa zmerajú v decembri 2013. Je osobitne dôležité, aby Lotyšsko venovalo osobitnú pozornosť tým obyvateľom, ku ktorým je ťažší prístup mediálnymi kanálmi, vrátane tých, ktorí žijú v odľahlých oblastiach, a zraniteľným skupinám so zohľadnením jazykovej rozmanitosti jeho občanov. Európska komisia si všíma podstatný pokrok v otázkach informovanosti, ktorý sa dosiahol v prvom polroku 2013 a víta uistenia Lotyšska o tom, že bude venovať osobitnú pozornosť informačným potrebám zraniteľných skupín.

Vzhľadom na skutočnosť, že väčšina informačných kampaní sa zatiaľ nedostala k cieľovým skupinám, ešte nie je možné posúdiť ich vplyv. Výsledky prieskumov verejnej mienky vrátane nedávneho Eurobarometra (Bleskový EB 377) však naznačujú, že podpora eura je ešte dosť nízka a zreteľne sú prítomné obavy z nekalých praktík a straty kúpnej sily. Prieskumy verejnej mienky pomáhajú merať úspešnosť informačnej kampane o prechode na euro a identifikovať potrebu úpravy komunikačných kanálov alebo činností.

Lotyšské orgány by mali posilniť úsilie s cieľom poskytnúť všetkým občanom Lotyšska všetky potrebné informácie a s cieľom dosiahnuť čo najširšiu podporu verejnosti pre zavedenie eura.

V prípade všetkých komunikačných činností je rozhodujúce, aby ministerstvo financií zabezpečilo plne transparentné, nediskriminačné, včasné dokončenie postupov verejného obstarávania v súlade zo zákonom Lotyšskej republiky o verejnom nakupovaní.

Komisia plánuje v rámci dohody o partnerstve podporovať realizáciu komunikačných plánov vecnými príspevkami a prostredníctvom dohody o grante do výšky 50 % oprávnených nákladov spoločne dohodnutých činností/kategórií, ako sú platy komunikačných expertov, kampaň v masmédiách, prieskumy verejnej mienky, semináre a školenia a informačné materiály do všetkých domácností.

Európska centrálna banka prispieva k vnútroštátnej informačnej kampani o eure organizovaním výstavy a iných podujatí týkajúcich sa vzťahov s verejnosťou, zabezpečovaním publikácií a poskytovaním podpory pre kampaň v masmédiách.

Dobre etablovaná webová lokalita o prechode na euro (www.eiro.lv), ktorá bola spustená už v decembri 2008, je hlavným zdrojom informácií pre verejnosť. Aktuálne informácie o prípravách prechodu na euro sú dostupné aj na webovej lokalite ministerstva financií: (http:// http://www.fm.gov.lv/en/) a Lotyšskej národnej banky (http://www.bank.lv/eng/main/euro/).

3. STAV VEREJNEJ MIENKY V NOVÝCH ČLENSKÝCH ŠTÁTOCH

Od roku 2004 Európska komisia necháva vykonávať prieskumy „Eurobarometra“ (EB) v krajinách, ktoré pristúpili k EÚ v rokoch 2004 a 2007 a ešte musia prijať euro, aby zistila postoje občanov k zavedeniu eura a ich informovanosť o jeho zavedení. Jarný prieskum NČŠ-7 z roku 2013[4] (Bleskový Eurobarometer (EB) č. 377) je šestnásty svojho druhu. Práca v teréne pre prieskum sa uskutočnila v apríli 2013.

Na účel tejto správy boli výsledky najnovšieho prieskumu Eurobarometra porovnané s výsledkami predchádzajúceho prieskumu vykonaného v Bleskovom Eurobarometri (EB) č. 349 (práca v teréne v apríli 2012).

3.1. Podpora pre prijatie eura/vnímané dôsledky

V najnovšom prieskume sa potvrdzujú výsledky z predchádzajúcich vĺn s postupným zostupným trendom podpory zavedenia eura v nových členských štátoch, ktoré ešte euro neprijali (NČŠ-7). Väčšina respondentov v NČŠ-7 je proti zavedeniu eura vo vlastnej krajine: 51 % (+2 percentuálne body) je proti a 45 % (-2 percentuálne body) je za. Výsledky za Lotyšsko sú v súlade s týmto všeobecným trendom: 55 % (+2 percentuálne body) je proti a 42 % (-4 percentuálne body) je za zavedenie eura.

Z hľadiska vnímaných dôsledkov zavedenia eura vidí 45 % respondentov (-4 percentuálne body) výhody pre súčasné členské štáty eurozóny, ale viac negatívnych dôsledkov 54 % (+3 percentuálne body) pre ich vlastné krajiny. Napriek tomu 40 % respondentov (-3 percentuálne body) vidí pozitívne dôsledky.

Na úrovni jednotlivých osôb očakáva v NČŠ-7 pozitívne dôsledky zavedenia eura 50 % (-1 percentuálny bod) respondentov. V Lotyšsku je tento trend negatívnejší – 42 % (-3 percentuálne body) respondentov očakáva pozitívne dôsledky, zatiaľ čo 48 % (+4 percentuálne body) negatívne dôsledky.

Dve otázky sa týkali možných dôsledkov na ceny. Pri všeobecnej otázke o možných dôsledkoch 67 % (-5 percentuálnych bodov) respondentov očakáva zvýšenie cien. Napriek tomu výrazne rastúci počet respondentov, 22 % (+13 percentuálnych bodov), očakáva, že s eurom sa udržia ceny stabilné. V Lotyšsku očakáva 75 % (+2 percentuálne body) respondentov, že sa ceny výrazne zvýšia, ale počet respondentov, ktorí očakávajú, že s eurom sa udržia ceny stabilné, sa tiež zvýšil na 17 % (+8 percentuálnych bodov).

Pri konkrétnej otázke o nekalom stanovovaní cien má 74 % (bezo zmeny) občanov NČŠ-7 obavy, zatiaľ čo 24 % (bezo zmeny) odpovedalo, že nemajú obavy.

Najvyššie obavy majú občania Lotyšska – na úrovni 81 % (-2 percentuálne body).

Na otázku, či by zavedenie eura znamenalo stratu kontroly nad hospodárskou politikou 45 % (+2 percentuálne body) respondentov v NČŠ-7 odpovedalo kladne, zatiaľ čo 49 % (-2 percentuálne body) respondentov s týmto názorom nesúhlasí. Na základe tohto trendu väčšina Lotyšov vníma stratu kontroly nad hospodárskou politikou v dôsledku zavedenia eura na úrovni 63 % (+6 percentuálnych bodov).

3.2. Informovanosť o eure

V Lotyšsku prevláda vysoká informovanosť o možnom zavedení eura (80 % očakáva, že sa tak stane v roku 2014). V NČŠ-7 sa pocit informovanosti o eure mierne zlepšil na 41 % (+2 percentuálne body). Lotyšsko dopadlo v tomto smere najlepšie, pričom 50 % občanov sa cíti byť dobre informovaných (+11 percentuálnych bodov). Ešte sa však 48 % (-12 percentuálnych bodov) necíti byť dobre informovaných.

Pri otázke pre obyvateľov v NČŠ-7 o najdôveryhodnejších inštitúciách v ich krajine sa výsledky Lotyšska zhodujú so všeobecnou tendenciou dôverovať najviac národnej banke 66 % (+1 percentuálny bod), za ktorou s malým rozdielom nasleduje daňová správa na úrovni 62 % (+9 percentuálnych bodov). Dôvera v inštitúcie EÚ, hoci zostáva vysoká, klesla na 60 % (-7 percentuálnych bodov).

Pri otázke o najdôležitejších prvkoch komunikačnej kampane týkajúcej sa prechodu na euro sa potvrdilo, že najdôležitejším prvkom pre občanov Lotyšska je dvojité uvádzanie cien v obchodoch na úrovni 90 % (+3 percentuálne body), za ktorým nasleduje dvojité uvádzanie cien na účtoch na úrovni 86 % (+5 percentuálnych bodov) a na výplatných páskach 77 % (+2 percentuálne body).

Pre 69 % (-1 percentuálny bod) lotyšských respondentov je hodnota 1 EUR (výmenný kurz) dôležitou otázkou.

Z výsledkov jasne vyplýva potreba zamerať informačnú kampaň na informovanie o praktických aspektoch prechodu na euro v Lotyšsku, zabezpečiť dvojité uvádzanie cien a monitorovať stanovovanie cien počas obdobia prechodu na euro, pretože tieto aspekty sú predmetom hlavných obáv občanov. Obavy občanov a skepticizmus voči euru by sa mali riešiť primeranými informáciami o eure a prechode na euro.

Lotyšské orgány by mali riadne zohľadniť pravidelné prieskumy mienky širokej verejnosti s možnosťou úpravy tém a hlavných správ informačnej kampane podľa potreby. S cieľom identifikovať informačné potreby a posúdiť stav príprav tak, ako ho vnímajú samotné MSP, by lotyšské orgány mali vykonávať špecializovaný prieskum medzi MSP o praktických prípravách na prechod na euro. Prieskum by sa mal vykonať v riadnom čase, aby umožnil využitie výsledkov vo všeobecnej informačnej kampani.

4. Všeobecné závery a ďalší vývoj

Celkovo prebiehajú praktické prípravy v Lotyšsku uspokojivo. Komisia však určila niektoré oblasti, v ktorých je potrebné zvýšiť úsilie. Lotyšským orgánom sa predovšetkým odporúča, aby ešte viac zvýšili počet zamestnancov, ktorí budú monitorovať dvojité označovanie cien a vykonávanie Memoranda „spoločnosti čestne zavádzajúcej euro“. Nápravné opatrenia voči podnikom, ktoré nespĺňajú požiadavky na označovanie cien a prepočet cien (napr. pravidlá zaokrúhľovania), alebo ktoré riadne nevykonávajú Memorandum „spoločnosti čestne zavádzajúcej euro“, by sa mali prijať veľmi rýchlo, s cieľom prijať konečné rozhodnutie v lehote maximálne 48 hodín. 1. januára 2014 by mali vydávať eurá všetky bankomaty.

Európska komisia znovu posúdi praktické prípravy Lotyšska na zavedenie eura, vrátane jeho reakcie na odporúčania uvedené v tejto správe a účinkov prebiehajúcej informačnej kampane. Zistenia Komisie sa uverejnia v ďalšej správe (Trinásta správa o praktických prípravách na budúce rozšírenie eurozóny) ešte do konca tohto roku.

[1] Eurové bankovky a mince budú zavedené v ten istý deň, v ktorom sa euro stane lotyšskou menou. Scenár veľkého tresku sa použil vo všetkých členských štátoch, ktoré prijali euro po roku 2002.

[2] V roku 2011 malo Lotyšsko 33,1 obyvateľa na km2 v porovnaní s priemerom EÚ na úrovni 116,92 (zdroj: Eurostat).

[3] Ako sa uvádza v dohode o grante č. ECFIN – 105-2013 „Informačné činnosti súvisiace s prijatím eura v Lotyšsku“, ktorú uzavrela Európska komisia a lotyšské ministerstvo financií 30. apríla 2013.

[4] Osobitný prieskum Eurobarometra poskytuje výsledky za nové členské štáty, ktoré ešte neprijali euro. Najnovší prieskum sa týka Poľska, Českej republiky, Maďarska, Bulharska, Rumunska, Lotyšska a Litvy. Cyprus, Malta, Slovinsko, Slovensko a Estónsko doň nie sú zahrnuté, pretože už pristúpili k eurozóne. Celkovo bolo oslovených 7014 náhodne vybraných občanov.